Det kunne have være gået helt galt i Langholt. Fredag middag fik Nordjyllands Beredskab i Aalborg en alarm om brand i en villa. Det viste sig at være en ventilator på et badeværelse, som var brudt i brand - formentlig på grund af en kortslutning. Branden nåede aldrig længere end til badeværelset, fordi en kvindelig beboer hurtigt lukkede døren og ringede til alarmcentralen. - Det er godt, at hun husker at lukke døren. Det skal hun have ros for, siger indsatsleder Bent Pedersen. Brandfolkene fik hurtigt branden under kontrol. Og indsatslederen er glad for, at branden opstod i dagtimerne, mens beboerne i huset var vågne – familien havde nemlig ikke sat brandalarmer op, på trods af, at de rent faktisk havde købt nogen. - Det ser vi ofte. Folk køber brandalarmerne, men får dem ikke sat op. Husk nu at få dem op, siger indsatslederen. Villaen i Langholt fik kun sodskader, og Bent Pedersen oplyser, at der inden aften er sat røgalarmer op på adressen.

Opsummering:
Alt for mange har købt brandalarmer, som de aldrig har sat op.